19
1 Ejol kƚö ke yabɨƚ u manö anɨbu hag pɨs ga nɨŋöm yad gu kub yabɨƚ apdi nɨŋnö. Gu anɨbu, nɨbi bɨ iru nöp kumi kabö adö laŋ mɨñ mɨñ göl gɨ, meg mɨgan dap ranöm hagla,
“God hib nɨpe hagno adö araŋ!
God hon nöp nɨbi bɨ ud kamɨŋ yuab.
God hon nöp mailö aij ke halö mɨdöp.
God hon nöp bɨ kƚö ke yabɨƚ mɨdöp.
2 God hon manö kub hagöm, manö ud asɨk aij göm,
nɨbi bɨ gau kalɨp pen nɨŋö nöp ñöb.
Bɨ si udep nɨbi naij yabɨƚ anɨbu,
bɨ si udöm aip gɨ ajöm gö,
nɨbi bɨ ram mɨnöŋ ke ke gau nɨbö apöm,
nɨpe geia u nɨŋöm, anɨg unbö rö nöp gɨ naij geila.
Nɨbi anɨbu nɨpe God nɨbi bɨ nɨp wög gɨmɨdal gau al pak la u me,
God nɨpe nɨp manö kub hagöm pen ilön kub ñöb,” a gɨla. *
3 Anɨg hagöm, kauyaŋ meg mɨgan dap ranöm hagla,
“God hib nɨpe hagno adö araŋ!
Daun kub ke yabɨƚ Babilon in hadu göm,
hadu u pör pör nöp ap rannab,” a gɨla.
4 Anɨg hageila, bɨ manö ud asɨkep ñɨn juöl añɨ ap ado gɨ da mɨhau mɨhau (24) gau abe, nan kamɨŋ mɨhau mɨhau gau abe, God sea kiŋ adö asɨk mɨdeia iƚ au kugom yɨmöm he göm hagla,
“Nɨŋö yabɨƚ!
God hib nɨpe hagno adö araŋ!” a gɨla.
5 Anɨg hageila, manö ap sea kiŋ mɨdeia au gɨlaŋ nɨbö hagöm haga,
“Kale nɨbi bɨ ramö gau abe, nɨbi bɨ gep gau abe,
God hon nɨp wög gɨmim nɨp pɨñɨŋ gɨpim gau
magöŋhalö hib nɨpe hagpe adö araŋ,” a ga.
Krais nɨbi bɨ nɨpe gau kalɨp ud ram mɨnöŋ nɨpe arö, mɨñ mɨñ gɨnaböl
6 Pen magö u yad gu kub yabɨƚ ap, ñɨg hij bɨg hagöp rö aka rɨmu hagö mɨlöbö arab u rö, apdi nɨŋnö. Gu anɨbu, nɨbi bɨ iru yabɨƚ nöp meg dap ranöm hagla,
“God hib nɨpe u hagno adö araŋ!
God Bɨ Kub hon u Bɨ kƚö ke yabɨƚ.
Nɨpe Kiŋ mɨdöm nɨbi bɨ gau
kalɨp magöŋhalö abad mɨdöp. *
7 Anɨb u, aij gö nɨŋöl gɨ mɨñ mɨñ gun;
Gor nɨpe Bɨ kƚö ke yabɨƚ mɨdöp u nɨŋun,
hib nɨpe hagno adö araŋ.
Nɨhön gɨnɨg: Sipsip Pi u nɨbin nɨpe udnab ñɨn u auöp rö,
nɨbi u ram nɨpe arnɨg, nan gɨ jɨn göl gɨ mɨdöp. *
8 Linɨn ud waƚɨj uɫ rud mɨmailö göl gɨ mɨdöp ap,
God nɨbin nɨpe nɨp ñö yɨmöb,” a gɨla.
Linɨn waƚɨj aij anɨbu iƚ u, God nɨbi bɨ nɨpe gɨ aij gɨla anɨb gau me u.
9 Pen ejol anɨbu yɨp haga, “God manö nɨŋö yabɨƚ hagöp u, manö nɨpe rɨmnap hagnö kalɨ kƚiñ rɨkmön. Nɨpe hagöp, ‘Nɨbi bɨ Sipsip Pi u wɨñ alö amöm nɨpe aip nan kub ñɨŋnaböl gau, mɨñ mɨñ yabɨƚ gɨnaböl,’ a göp” a ga. *
10 Pen ejol anɨbu anɨg hagö, yad ma iƚ nɨpe au kugom yɨmem, nɨp sabe gɨnam, a gɨnö u pen yɨp haga, “Ne anɨg gagmön! God añɨ nöp nɨp sabe gɨmön. Kale abe, añ mam kale gau abe, Jisas manö aij nɨpe u nɨŋ udmim hagöp rö gɨpim rö u, yad u rö nöp bɨ God nɨp wög gɨ ñeb bɨ ap mɨdpin. Jisas manö nɨŋö hag waiö la manö aij u nöp udöm, God manö hagep bɨ nɨpe gau manö hagpal,” a ga. *
Krais kaj hos rud adö laŋ asɨköm ajeia
11 Pen magö u nɨŋnö, kumi kabö adö laŋ mɨgan hiɨka nɨŋöm bɨ ap kaj hos rud ap adö asɨk mɨdeia. Bɨ kaj hos adö asɨk mɨdeia bɨ anɨbu, hib nɨpe mɨhöp: hib ap Cɨg Göp, hib ap Kabö Rö. Nɨpe nɨbi bɨ gau kalɨp manö kub hagöm, manö ud asɨk aij göm, pen ilön ñöb u, haƚöwaƚö ñagöp, gɨpal rö nöp nɨŋöm ñöb. Anɨg unbö rö nöp u, nɨbi bɨ gau aip pen pen göm al rɨdɨk yuöp u, gasɨ nɨŋ aij göm, manö ud asɨk aij göm, pen pen göm al rɨdɨk yuöp. * 12 Amgö nɨpe u mab mɨɫaŋ rö. Kiŋ rol gɨpal usajɨl bad iru nöp nabɨc adö nɨpe laŋ lö mɨdeia. Hañ romaŋ nɨpe au hib ap mɨdeia. Pen hib anɨbu, nɨbi bɨ rɨmnap nɨŋagpal; nɨpe ke nöp nɨŋöb. * 13 Waƚɨj lɨ mɨdeia u, hagape rɨm lö hagape halö mɨdeia. Pen hib nɨpe u, “God Manö.” * 14 Ami Bɨ kumi kabö adö laŋ au nɨbö gau, waƚɨj rud uɫ yabɨƚ ke ke löm, kaj hos rud adö gau ke ke asɨköm, nɨp hain gɨla. 15 Meg mɨgan nɨpe yaŋ, ru mɨlö kɨd yabɨƚ ap apjaka. Ru mɨlö kɨd anɨbu udöm, nɨbi bɨ ram mɨnöŋ ke ke gau aip pen pen göm al pak löm, ain ur mɨlö ap udöm, kalɨp abad mɨdeinab. Pen God hag la ñɨn anɨbu, God Bɨ Kub, Bɨ kƚö ke yabɨƚ u, nɨbi bɨ gɨ naij göm nɨp jɨ nɨŋnaböl gau kalɨp mulu kal yabɨƚ nɨŋöm, wain magö rö udöm, God wain magö abhib jakep ka mɨgan u yuöm, Bɨ kaj hos rud adö asɨk mɨdöp anɨbu kalɨp pak hib jaknab. * 16 Pen waƚɨj mɨlö nɨpe u abe, ma kuwɨɫ nɨpe u abe, hib ap kalɨ kƚiñ rɨkla mɨdeia:
KIŊ GAU KIŊ KALE U BƗ KUB GAU BƗ KUB KALE U *
17 Pen yad nɨŋnö, ejol ap sɨdö aŋ au gɨlaŋ urak mɨdö nɨŋöl gɨ, yaur u göm ajeila gau kalɨp wɨñ kub alöm haga, “God kalöp nan magö kub ñɨnɨg gab u, magöŋhalö apim magum gɨmim! * 18 Aumim, kiŋ gau hañ romaŋ kale ñɨŋmim, ami bɨ abad mɨdep bɨ kub gau hañ romaŋ kale ñɨŋmim, ami bɨ kƚö gau hañ romaŋ kale ñɨŋmim, kaj hos gau hañ romaŋ ñɨŋmim, bɨ kaj hos ud ajpal gau hañ romaŋ ñɨŋmim gɨmim. Pen nɨbi bɨ nagɨ wög gɨpal gau, nɨbi bɨ gasɨ kale ke wög gɨpal gau, nɨbi bɨ hib kub mɨdöp gau, nɨbi bɨ hib mɨdagöp gau magöŋhalö, hañ romaŋ kale ñɨŋnabim,” a ga.
19 Pen magö u nɨŋnö, nan hapeb u abe, kiŋ mɨnöŋ naböŋ iƚ i ke gau nɨbö gau nɨbö abe, Bɨ kaj hos rud ud ajöp u aip, ami bɨ nɨpe gau aip pen pen gɨnɨg, ami bɨ kale gau dap magum gɨla. 20 Anɨg geila u pen Bɨ hos rud ud ajeia u, nan hapeb u abe, bɨ nɨpe nɨbi bɨ gau kalɨp manö piral hagöm nan gagep rö ga u abe, kalɨp ud sɨsɨ göm, mab mɨɫaŋ salpa halö inmɨdöp ñɨg waŋö yaŋ yua. Pen nan hapeb bɨ nɨpe u nɨpe nöd nɨbi bɨ iru nöp manö pir alö, nan hapeb kƚiñ u udöm, nan ana nɨpe rö gɨla u, sabe gɨla. *
21 Pen Bɨ kaj hos rud ud ajeia u, ru mɨlö kɨd meg mɨgan nɨpe yaŋ nɨbö apjaka anɨbu ami bɨ gau kalɨp magöŋhalö al pak lö, yaur gau apöm hañ romaŋ kale gau ñɨŋ ñɨŋ wasö nɨŋöm arö gɨla.
* 19:2 Dud 32:43; Rep 6:10 * 19:6 Rep 14:2 * 19:7 Ais 61:10; Rep 21:2 * 19:9 Mad 22:2-3 * 19:10 Ap 10:25,26; Rep 22:8-9 * 19:11 Rep 1:5; 6:2; Sam 96:13; Ais 11:4 * 19:12 Dan 10:6; Rep 1:14; 2:17 * 19:13 Ais 63:1-3; Jon 1:1,14 * 19:15 Sam 2:9; Rep 1:16; 14:20 * 19:16 Rep 17:14 * 19:17 Esi 39:17-20 * 19:20 Rep 13:12-17; 20:10